Zmluva o poskytnutí nenávratného finančného príspevku pre R2 Žiar nad Hronom - obchvat bola uzatvorená dňa 10.04.2013. Išlo o finančný príspevok na výstavbu 5,7 km rýchlostnej cesty R2. Prijímateľovi NDS, a.s. bola poskytnutá finančná dotácia vo výške **29 972 528,55 EUR**, ktorá sa skladala z príspevku z Kohézneho fondu (85 % z celkovej sumy) vo výške **25 476 649,27 EUR** a z príspevku zo štátneho rozpočtu (15% z celkovej sumy) vo výške **4 495 879,28 EUR**. Finančná dotácia bola vypočítaná na základe výsledku finančnej analýzy (v rámci analýzy nákladov a výnosov - CBA) projektu, keď finančná medzera predstavovala **98,15 %**. Rýchlostná cesta R2 Žiar nad Hronom - obchvat je v užívaní od decembra 2014.

Riadiaci orgán OPII pristúpil k ex-post prevereniu a aktualizácií CBA z dôvodu zlepšenia kvality predkladania CBA projektov v rámci OPII a následne k zvýšeniu efektívnosti čerpania finančných prostriedkov z verejných zdrojov a z fondov Európskej únie.

Pri spätnom vyhodnotení CBA boli aktualizované nasledovné vstupné údaje, a to na základe skutočnosti za roky 2015 – 2017 (okrem HDP, kde bola použitá predikcia podľa zdroja nižšie) :

*HDP – zdroj : Štatistický úrad SR, Ministerstvo financií SR, Manuál CBA OPII verzia 2*

*Inflácia – zdroj : Štatistický úrad SR*

*ceny PHM – zdroj : Štatistický úrad SR*

*Investičné náklady – zdroj : účtovníctvo NDS, a.s.*

*Intenzita dopravy – zdroj : celoštátne sčítanie dopravy SSC 2015, automatické sčítače dopravy NDS, a.s.*

*Prevádzkové náklady – zdroj : účtovníctvo NDS, a.s.*

*Príjmy – zdroj : účtovníctvo, NDS a.s.*

*Nehodovosť – zdroj : Policajný zbor SR*

Následne bola prepočítaná CBA celého projektu spolu s predikciou vývoja do roka 2040.

**Vyhodnotenie finančnej analýzy**

Finančná medzera sa zvýšila z **98,15% na 100%,** čo znamená, že príspevok z fondov EÚ na oprávnené náklady projektu by mal byť v súčasnosti vyšší ako je v Zmluve o NFP z roku 2013. Uvedené je spôsobené faktom, že projekt z príjmov z mýta nedokáže pokryť výdavky spojené s prevádzkou a údržbou infraštruktúry v žiadnom roku referenčného obdobia, ktoré predstavuje   
30 rokov.

|  |  |  |
| --- | --- | --- |
| Investičné náklady | pôvodné 30 869 906 EUR | po aktualizácii 33 331 084 EUR |

Zvýšenie investičných nákladov bolo zapríčinené najmä zosuvom svahu počas výstavby s následnou sanáciou územia a teda uzatvorením dodatkov k Zmluve o Dielo na stavebné práce.

|  |  |  |
| --- | --- | --- |
| Zostatková hodnota | pôvodná 0 EUR | po aktualizácii 0 EUR |

Aktualizované vstupy nespôsobili zmenu tohto ukazovateľa.

|  |  |  |
| --- | --- | --- |
| Príjmy | pôvodné 5 381 475 EUR | po aktualizácii 8 413 369 EUR |

Príjmy z mýta projektu sú priamo závislé na intenzitách nákladnej dopravy. Intenzity nákladnej dopravy na predmetnom úseku sú vyššie v porovnaní s predpokladanými intenzitami dopravy z pôvodnej CBA.

|  |  |  |
| --- | --- | --- |
| Výdavky | pôvodné 4 936 446 EUR | po aktualizácii 10 292 548 EUR |

Prevádzka a údržba infraštruktúry bola kalkulovaná metodikou OPD. RO OPII aktualizoval metodiku výpočtu, ktorá výraznou mierou odhad nákladov spresňuje.

**Vyhodnotenie ekonomickej analýzy**

Pomer nákladov a výnosov sa znížil z **3,54** na **2,07** vplyvom ukazovateľov, ktoré sú popísané nižšie. Znamená to, že napriek zníženiu koeficientu pomeru nákladov a výnosov, projekt je stále oprávnený, keďže prínosy pre spoločnosť vysoko prevyšujú náklady súvisiace s jeho realizáciou.

|  |  |  |
| --- | --- | --- |
| Úspora času | pôvodné 74 073 143 EUR | po aktualizácii 77 956 170 EUR |

Dôvodom nárastu úspory času je vyššia intenzita dopravy na novom úseku. V roku 2017 približne dvakrát viac vozidiel obchádzalo mesto Žiar nad Hronom ako sa pôvodne plánovalo.

|  |  |  |
| --- | --- | --- |
| Prevádzkové náklady vozidiel | pôvodné 4 842 271 EUR | po aktualizácii -9 000 359 EUR |

Pri prevádzkových nákladoch vozidiel nedochádza k úspore. Uvedené je zapríčinené nižšími intenzitami dopravy na všetkým sledovaných úsekoch aj napriek zvýšeniu dopravy na obchvate.

|  |  |  |
| --- | --- | --- |
| Nehodovosť | pôvodné 279 301 EUR | po aktualizácii -16 899 650 EUR |

Aktualizácia nehodovosti ukázala výrazne vyššiu nehodovosť, než aká bola v pôvodnej CBA. Dopravná polícia neeviduje na sledovanom území nehodový úsek. Nebezpečným úsekom ostáva hlavný ťah mestom Žiar nad Hronom, ulica Slovenského národného povstania.

**Záverečné hodnotenie**

Vykonaná ex-post CBA analýza preukázala opodstatnenosť financovania projektu z fondov EÚ. Finančná analýza potvrdila predpoklad, že projekt nedokáže v plnom rozsahu pokryť výdavky zo svojich príjmov a preto je potrebný finančný príspevok z Kohézneho fondu. Ekonomická analýza taktiež potvrdila efektívnosť vynakladania verejných zdrojov, nakoľko prínosy projektu pre spoločnosť prevažujú pred jeho nákladmi.